***MALLITEKSTI, JOSTA KOULU TYÖSTÄÄ ITSELLEEN SOPIVAN TIEDOTTEEN***

Hyvät oppilaan vanhemmat tai huoltajat

Lapsenne on valittu edustamaan Suomea kansainvälisessä oppimistulosten arviointitutkimuksessa (Programme for International Student Assessement, PISA 2025). PISA-tutkimuksia on toteutettu vuodesta 2000 lähtien. Nyt kyseessä on jo yhdeksäs kerta, kun tutkimus toteutetaan. Aiemmissa tutkimuksissa suomalaisten nuorten osaaminen on osoittautunut erinomaiseksi muiden maiden nuoriin verrattuna.

PISA-tutkimuksessa selvitetään 15-vuotiaiden nuorten lukutaidon, matematiikan ja luonnontieteiden osaamista. Tällä kertaa pääosa tehtävistä koskee luonnontieteitä. Uusina alueina on mukana digitaalisen oppimisen ja vieraan kielen (englanti) arviointi. Tehtävät poikkeavat melko tavalla tavanmukaisista koulukokeista. PISA-tehtävät on rakennettu siten, että niillä arvioidaan oppilaan taitoa ratkaista arkielämässä, jatko-opinnoissa ja työelämässä kohdattavia ongelmatilanteita. Tuloksia käytetään sen selvittämiseen, millaiset valmiudet nuorilla on toimia yhteiskunnassa. PISA-tutkimuksessa mielenkiinnon kohteena ovat eri maiden koulujärjestelmien tulokset, ei yksittäisten koulujen tai oppilaiden vertailu. Ennen Suomen aineistojen siirtämistä kansainväliseen tarkasteluun kaikki oppilaita ja kouluja koskevat tunnistetiedot hävitetään aineistosta.

PISA-tutkimuksen yhteydessä kerättävien henkilötietojen käsittelyn oikeusperuste on EU:n yleisen tietosuoja-asetuksen 6 artiklan 1 kohdan e alakohta. Tämä tarkoittaa sitä, että henkilötietojen käsittely on tarpeen yleistä etua koskevan tehtävän suorittamiseksi tai rekisterinpitäjälle kuuluvan julkisen vallan käyttämiseksi. Opetus- ja kulttuuriministeriöllä on opetushallintoviranomaisena perusopetuslaissa (628/1998) säädetty tehtävä arvioida, kehittää, tilastoida ja seurata koulutusta.

PISA-tutkimukseen osallistuminen on osa oppilaan koulutyötä, eikä osallistumiseen vaadita tutkimuslupaa. Tutkimus toteutetaan kokonaisuudessaan tietokoneita käyttäen. Tutkimuksen käytännön toteutuksesta vastaa Jyväskylän yliopiston Koulutuksen tutkimuslaitos.

**SEURAAVA OSUUS KÄYTETTÄVÄKSI NIISSÄ KOULUISSA, JOIDEN TOIMINTATAPOIHIN TÄMÄN KALTAINEN SUOSITUS ”ISTUU”**

PISA-kokeeseen liittyy myös oppilaskysely, jossa kysytään vanhempien tai huoltajien koulutuksesta ja ammatista. Näitä ja muita oppilaalta kerättäviä taustatietoja käytetään sen selvittämiseen, miten oppilaiden elinympäristö, koulu, harrastukset, tietokoneiden käyttö jne. ovat yhteydessä oppimistuloksiin. Aiemmista tutkimuksista tiedämme, että moni oppilas on melko tietämätön vanhempiensa tai huoltajiensa koulutuksesta ja ammatista. Siksi suosittelemme, että ennen PISA-tutkimuksen koetilaisuutta voisitte keskustella lapsenne kanssa koulutuksestanne, ammatistanne ja työtehtävistänne. Näin oppilaan on helpompi vastata kyseisiin kysymyksiin.

PISA-tutkimuksessa kerättävät tiedot tulevat ainoastaan tutkimuksen käyttöön. Niitä käsitellään ainoastaan keskiarvoina tai yhteissummina. Yksittäisen oppilaan antamat tiedot ovat salassa pidettäviä, eikä niitä julkisteta eikä raportoida missään.

Haluamme kiittää myös teitä lapsenne panoksesta PISA-tutkimuksen hyväksi. Tulosten luotettavuuden kannalta on ensiarvoisen tärkeää, että mahdollisimman moni tutkimukseen valituista myös siihen osallistuu.

Voitte lukea lisää PISA:sta Koulutuksen tutkimuslaitoksen verkkosivulta [https://ktl.jyu.fi/fi/pisa/pisa2025.](https://ktl.jyu.fi/fi/pisa/pisa2025.%20)

Saatte lisää tietoa myös \_\_\_\_\_\_\_ PISA-tutkimuksen koulun vastuuhenkilöltä, joka on \_\_\_\_\_\_\_\_\_\_\_\_\_\_\_\_ , puhelinnumero: \_\_\_\_\_\_\_\_\_\_, sähköpostiosoite: \_\_\_\_\_\_\_\_\_\_\_\_.

PISA-tutkimuksen kansallisena tutkimusjohtajana toimii yliopistotutkija Arto K. Ahonen, sähköpostiosoite: pisa2025@jyu.fi.

Ystävällisin terveisin,

Vastuuhenkilön allekirjoitus

NNN

PISA-tutkimuksen koulun vastuuhenkilö